
ΠΡΟΕΔΡΙΚΟ ΔΙΑΤΑΓΜΑ ΥΠ’ ΑΡΙΘΜ. 83 

Προσαρμογή της ελληνικής νομοθεσίας στην Οδηγία 
2006/117/Ευρατόμ του Συμβουλίου της 20ης Νοεμβρί¬ 
ου 2006 σχετικά με την επιτήρηση και τον έλεγχο 
των αποστολών ραδιενεργών αποβλήτων και ανα¬ 
λωμένου πυρηνικού καυσίμου. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

1. Τις διατάξεις των παραγράφων 1 έως 4 του άρθρου 
1 του Ν. 1338/1983 «Εφαρμογή του Κοινοτικού Δικαίου» 
(ΦΕΚ 34 Α'), όπως έχουν τροποποιηθεί με την παρά¬ 
γραφο 1 του άρθρου 6 του Ν. 1440/1984 (ΦΕΚ 70 Α'), 
καθώς και των διατάξεων του άρθρου 3, όπως αυτό έχει 
αντικατασταθεί με το άρθρο 65 του Ν. 1892/1990 (ΦΕΚ 
101 Α'), του άρθρου 4, όπως αντικαταστάθηκε με την 
παράγραφο 4 του άρθρου 6 του Ν. 1440/1984 (ΦΕΚ 70 Α') 
και τροποποιήθηκε από το άρθρο 48 του Ν. 3427/2005 
(ΦΕΚ 312 Α') και του άρθρου 5 του Ν. 1338/1983, όπως 
αντικαταστάθηκε με την παράγραφο 5 του άρθρου 6 
του Ν. 1440/1984. 

2. Τις διατάξεις της παραγράφου 3 του άρθρου 28 
του Ν. 1733/1987 «Μεταφορά τεχνολογίας, εφευρέσεις, 
τεχνολογική καινοτομία και σύσταση Επιτροπής Ατο¬ 
μικής Ενέργειας» (ΦΕΚ 171 Α'). 

3. Τις διατάξεις του άρθρου 2 του Π.Δ. 185/2009 «Ανα¬ 
σύσταση του Υπουργείου Οικονομικών, συγχώνευση του 
Υπουργείου Οικονομίας και Οικονομικών με τα Υπουρ¬ 
γεία Ανάπτυξης και Εμπορικής Ναυτιλίας, Αιγαίου και 
Νησιωτικής Πολιτικής και μετονομασία του σε «Υπουρ¬ 
γείο Οικονομίας, Ανταγωνιστικότητας και Ναυτιλίας», 
μετατροπή του Υπουργείου Μακεδονίας-Θράκης σε 
Γενική Γραμματεία Μακεδονίας-Θράκης και υπαγωγή 
στο Υπουργείο Εσωτερικών της Γ ενικής Γ ραμματείας 
Μακεδονίας-Θράκης και της Γενικής Γραμματείας Αι¬ 
γαίου και Νησιωτικής Πολιτικής» (ΦΕΚ 213 Α'). 

4. Τις διατάξεις του άρθρου 8 του Π.Δ. 189/2009 «Κα¬ 
θορισμός και ανακατανομή αρμοδιοτήτων των Υπουρ¬ 
γείων» (ΦΕΚ 221 Α'), όπως αντικαταστάθηκε με το άρθρο 
4 του Π.Δ. 24/2010 «Ανακαθορισμός των αρμοδιοτήτων 
των Υπουργείων και τροποποιήσεις του Π.Δ. 189/2009» 
(ΦΕΚ 56 Α'). 

5. Τις διατάξεις του άρθρου 90 του «Κώδικα Νομοθε¬ 
σίας για την Κυβέρνηση και τα Κυβερνητικά Όργανα» 


που κυρώθηκε με το άρθρο πρώτο του Π.Δ. 63/2005 
«Κωδικοποίηση της Νομοθεσίας για την κυβέρνηση και 
τα κυβερνητικά όργανα» (ΦΕΚ 98 Α'). 

6. Τη γνώμη του Διοικητικού Συμβουλίου της Ελληνικής 
Επιτροπής Ατομικής Ενέργειας (συνεδρίαση υπ’ αριθμ. 
190/19-12-2007). 

7. Το γεγονός ότι από την εφαρμογή του παρόντος 
προεδρικού διατάγματος δεν προκύπτει δαπάνη σε βά¬ 
ρος του κρατικού προϋπολογισμού. 

8. Την 146/2010 Γνωμοδότηση του Συμβουλίου Της 
Επικράτειας, με πρόταση των Υπουργών Οικονομικών, 
Οικονομίας, Ανταγωνιστικότητας και Ναυτιλίας, Παιδεί¬ 
ας, Δια Βίου Μάθησης και Θρησκευμάτων, Υποδομών, 
Μεταφορών και Δικτύων, Υγείας και Κοινωνικής Αλλη¬ 
λεγγύης και Περιβάλλοντος, Ενέργειας και Κλιματικής 
Αλλαγής, αποφασίζουμε: 

ΚΕΦΑΛΑΙΟ 1 

ΠΡΟΚΑΤΑΡΚΤΙΚΕΣ ΔΙΑΤΑΞΕΙΣ 
Άρθρο 1 

Αντικείμενο και πεδίο εφαρμογής 
(Άρθρο 1 της Οδηγίας 2006/117/Ευρατόμ) 

1. Με το παρόν προεδρικό διάταγμα εναρμονίζεται η 
εθνική νομοθεσία με την Οδηγία 2006/117/Ευρατόμ της 
20ης Νοεμβρίου 2006 σχετικά με την επιτήρηση και τον 
έλεγχο των αποστολών ραδιενεργών αποβλήτων και 
αναλωμένου πυρηνικού καυσίμου (Ε.Ε. 1337/05-12-2006, 
σελ. 21 επ.], η οποία θεσπίζει κοινοτικό σύστημα επι¬ 
τήρησης και ελέγχου των διασυνοριακών αποστολών 
ραδιενεργών αποβλήτων και αναλωμένου καυσίμου, 
ώστε να εξασφαλίζεται η κατάλληλη προστασία του 
πληθυσμού. 

2. Το παρόν προεδρικό διάταγμα εφαρμόζεται στις δι¬ 
ασυνοριακές αποστολές ραδιενεργών αποβλήτων ή ανα¬ 
λωμένου καυσίμου στις περιπτώσεις κατά τις οποίες: 

α) η χώρα προέλευσης ή η χώρα προορισμού ή η χώρα 
διαμετακόμισης είναι η Ελλάδα, και 

β) οι ποσότητες και η συγκέντρωση του φορτίου υπερ¬ 
βαίνουν τα επίπεδα που καθορίζονται στις περιπτώσεις 
α’ και β’ της παραγράφου 1.1.6 του Κεφαλαίου 1.1 της υπ’ 
αριθμ. 1014 (ΦΟΡ) 94/25-01 -20 01 κοινής απόφασης των 
Υπουργών Εθνικής Οικονομίας, Ανάπτυξης, Εργασίας 
και Κοινωνικών Ασφαλίσεων και Υγείας και Πρόνοιας 
«Εγκριση Κανονισμών Ακτινοπροστασίας» «Βασικές 
προϋποθέσεις και απαιτήσεις» του Μέρους 1 «Αρχές 
Ακτινοπροστασίας» (ΦΕΚ 216 Β'). 

3. Το παρόν προεδρικό διάταγμα δεν εφαρμόζεται στις 
αποστολές πηγών εκτός χρήσης προς προμηθευτή ή 
κατασκευαστή ραδιενεργών πηγών ή προς αναγνωρι¬ 
σμένη εγκατάσταση. 

4. Το παρόν προεδρικό διάταγμα δεν εφαρμόζεται στις 
αποστολές ραδιενεργών υλικών, που ανακτώνται μέσω 
επανεπεξεργασίας για περαιτέρω χρήση. 

5. Το παρόν προεδρικό διάταγμα δεν εφαρμόζεται στις 
διασυνοριακές αποστολές αποβλήτων, που περιέχουν 
μόνο φυσικό ραδιενεργό υλικό, το οποίο δεν προκύπτει 
από πρακτικές. 

6. Το παρόν προεδρικό διάταγμα δεν θίγει τα δικαι¬ 
ώματα και τις υποχρεώσεις που ορίζει το διεθνές δί¬ 
καιο. 

Αρθρο 2 

Επαναποστολές που σχετίζονται με εργασίες 
επεξεργασίας και επανεπεξεργασίας 
(Άρθρο 2 της Οδηγίας 2006/117/Ευρατόμ) 

Το παρόν προεδρικό διάταγμα δεν θίγει το δικαίωμα 
της Ελλάδας ή επιχείρησης που λειτουργεί στην επι¬ 
κράτεια της στην οποία: 

α) πρόκειται να αποσταλούν ραδιενεργά απόβλητα 
προς επεξεργασία, ή 

β) πρόκειται να αποσταλεί άλλο υλικό με σκοπό την 
ανάκτηση των ραδιενεργών αποβλήτων, 

να επιστρέφει τα ραδιενεργά απόβλητα στη χώρα 
προέλευσης τους, μετά την επεξεργασία, ούτε θίγει το 
δικαίωμα της Ελλάδας ή επιχείρησης που λειτουργεί 
στην επικράτεια της στην οποία πρόκειται να αποσταλεί 
αναλωμένο καύσιμο προς επανεπεξεργασία, να επιστρέ¬ 
φει τα ραδιενεργά απόβλητα, που ανακτώνται από τις 
εργασίες επανεπεξεργασίας. 

Άρθρο 3 

Διασυνοριακές αποστολές αναλωμένου 
καυσίμου προς επανεπεξεργασία 
(Άρθρο 3 της Οδηγίας 2006/117/Ευρατόμ) 

Με την επιφύλαξη της αρμοδιότητας κάθε κράτους 
μέλους να καθορίζει την πολιτική του για τον κύκλο του 
αναλωμένου καυσίμου, το παρόν προεδρικό διάταγμα 
δεν θίγει το δικαίωμα της Ελλάδας να εξάγει αναλωμέ¬ 
νο καύσιμο προς επανεπεξεργασία, λαμβάνοντας υπό¬ 
ψη τις αρχές της κοινής πυρηνικής αγοράς, ιδίως την 
αρχή της ελεύθερης κυκλοφορίας των εμπορευμάτων. 
Η επιτήρηση και ο έλεγχος της αποστολής και των 
εξαγωγών διενεργούνται σύμφωνα με τις διαδικασίες 
του παρόντος προεδρικού διατάγματος. 

Άρθρο 4 

Επαναποστολή που αφορά μη εξουσιοδοτημένες 

αποστολές και μη δηλωμένα ραδιενεργά απόβλητα 
(Άρθρο 4 της Οδηγίας 2006/117/Ευρατόμ) 

Το παρόν προεδρικό διάταγμα δεν θίγει το δικαίωμα 
της Ελλάδας να επιστρέφει με ασφάλεια στη χώρα 
προέλευσης: 

α) αποστολές ραδιενεργών αποβλήτων και αναλω¬ 
μένου καυσίμου, που εμπίπτουν στο πεδίο εφαρμογής 
του παρόντος, αλλά δεν έχουν λάβει τη δέουσα άδεια, 
σύμφωνα με το παρόν προεδρικό διάταγμα, και 

β) απόβλητα που έχουν ρυπανθεί με ραδιενέργεια ή 
υλικό το οποίο περιέχει ραδιενεργή πηγή, όταν το εν 
λόγω υλικό δεν έχει δηλωθεί ως ραδιενεργό απόβλητο 
από τη χώρα προέλευσης. 


Άρθρο 5 
Ορισμοί 

(Άρθρο 5 της Οδηγίας 2006/117/Ευρατόμ) 

Για τους σκοπούς του παρόντος διατάγματος νοού¬ 
νται ως: 

1) «ραδιενεργά απόβλητα», τα ραδιενεργά υλικά σε 
αέρια, υγρή ή στερεά μορφή, για τα οποία δεν προ- 
βλέπεται περαιτέρω χρήση από τις χώρες προέλευσης 
και προορισμού, ή από φυσικό ή νομικό πρόσωπο, του 
οποίου την απόφαση αποδέχονται οι χώρες αυτές, και 
τα οποία ελέγχονται ως ραδιενεργά απόβλητα από την 
Ελληνική Επιτροπή Ατομικής Ενέργειας (Ε.Ε.Α.Ε.), βάσει 
της υπ’ αριθμ. 1014 (ΦΟΡ) 94/25-01-2001 κοινής απόφασης 
των Υπουργών Εθνικής Οικονομίας, Ανάπτυξης, Εργασί¬ 
ας και Κοινωνικών Ασφαλίσεων και Υγείας και Πρόνοιας 
«Εγκριση Κανονισμών Ακτινοπροστασίας», όταν η Ελλά¬ 
δα είναι χώρα προέλευσης ή προορισμού, 

2) «αναλωμένο καύσιμο», το πυρηνικό καύσιμο το οποίο 
έχει ακτινοβοληθεί σε πυρήνα αντιδραστήρα και απο¬ 
μακρυνθεί μονίμως από αυτόν τα αναλωμένα καύσιμα 
μπορούν είτε να θεωρούνται χρησιμοποιήσιμος πόρος 
ο οποίος δύναται να υποβληθεί σε επανεπεξεργασία 
είτε να προορίζονται για τελική διάθεση χωρίς να προ- 
βλέπεται περαιτέρω χρήση και να αντιμετωπίζονται ως 
ραδιενεργά απόβλητα, 

3) «επανεπεξεργασία», διεργασία ή μέθοδος, σκοπός 
της οποίας είναι η αφαίρεση ραδιενεργών ισοτόπων 
από αναλωμένο καύσιμο για περαιτέρω χρήση, 

4) «αποστολή», το σύνολο των εργασιών που απαι¬ 
τούνται για τη μετακίνηση ραδιενεργών αποβλήτων ή 
αναλωμένου καυσίμου από τη χώρα ή κράτος μέλος 
προέλευσης στη χώρα ή κράτος μέλος προορισμού, 

5) «ενδοκοινοτική αποστολή», αποστολή της οποίας η 
χώρα προέλευσης και η χώρα προορισμού είναι κράτη 
μέλη, 

6) «εξωκοινοτική αποστολή», αποστολή της οποίας 
η χώρα προέλευσης ή/και η χώρα προορισμού είναι 
τρίτες χώρες, 

7) «διάθεση», η εναπόθεση ραδιενεργών αποβλήτων 
ή αναλωμένου καυσίμου σε μια εγκατάσταση, χωρίς 
πρόθεση ανάκτησης τους, 

8) «αποθήκευση», η φύλαξη ραδιενεργών αποβλήτων ή 
αναλωμένου καυσίμου σε εγκατάσταση που προβλέπει 
τη συγκράτηση τους, με πρόθεση την ανάκτηση τους, 

9) «κάτοχος», φυσικό ή νομικό πρόσωπο το οποίο, 
προτού διενεργήσει αποστολή ραδιενεργών αποβλήτων 
ή αναλωμένου καυσίμου, είναι υπεύθυνο, δυνάμει της υπ’ 
αριθμ. 1014 (ΦΟΡ) 94/25-01-2001 κοινής απόφασης των 
Υπουργών Εθνικής Οικονομίας, Ανάπτυξης, Εργασίας 
και Κοινωνικών Ασφαλίσεων και Υγείας και Πρόνοιας 
«Εγκριση Κανονισμών Ακτινοπροστασίας» για τα υλικά 
αυτά και σχεδιάζει να πραγματοποιήσει αποστολή προς 
κάποιον αποδέκτη, 

10) «αποδέκτης», φυσικό ή νομικό πρόσωπο, στο οποίο 
αποστέλλονται ραδιενεργά απόβλητα ή αναλωμένο καύ¬ 
σιμο, 

11) «χώρα ή κράτος μέλος προέλευσης» και «χώρα ή 
κράτος μέλος προορισμού», αντιστοίχως, χώρα ή κρά¬ 
τος μέλος, από το οποίο προγραμματίζεται να εκκινή¬ 
σει ή εκκινεί αποστολή, και χώρα ή κράτος μέλος στο 
οποίο προορίζεται να καταλήξει ή καταλήγει κάποια 
αποστολή, 

12) «χώρα ή κράτος μέλος διαμετακόμισης», χώρα ή 
κράτος μέλος, πλην της χώρας ή του κράτους μέλους 

προέλευσης ή της χώρας ή του κράτους μέλους προορι¬ 
σμού, από την επικράτεια του οποίου προγραμματίζεται 
να διέλθει ή διέρχεται αποστολή, 

13) «αρμόδια αρχή», αρχή η οποία, δυνάμει των νο¬ 
μοθετικών ή κανονιστικών διατάξεων της χώρας προ¬ 
έλευσης, διαμετακόμισης ή προορισμού, έχει την εξου¬ 
σία επιβολής του συστήματος επιτήρησης και ελέγχου 
των αποστολών ραδιενεργών αποβλήτων ή αναλωμένου 
καυσίμου, 

14) «κλειστή πηγή», ό,τι νοείται με αυτόν τον όρο στην 
υπ’ αριθμ. 1014 (ΦΟΡ) 94/25-01-2001 κοινή απόφαση των 
Υπουργών Εθνικής Οικονομίας, Ανάπτυξης, Εργασίας και 
Κοινωνικών Ασφαλίσεων και Υγείας και Πρόνοιας «Εγκριση 
Κανονισμών Ακτινοπροστασίας» 1 ανάλογα με την περίπτω¬ 
ση, περιλαμβάνεται ως αναπόσπαστο μέρος της πηγής και 
η κάψουλα που περικλείει το ραδιενεργό υλικό, 

15) «εκτός χρήσης πηγή», κλειστή πηγή η οποία δεν 
χρησιμοποιείται πλέον, ούτε προορίζεται να χρησιμοποι¬ 
ηθεί, για το σκοπό για τον οποίο χορηγήθηκε άδεια, 

16) «αναγνωρισμένη εγκατάσταση», εγκατάσταση ευρι¬ 
σκόμενη στην επικράτεια χώρας, η οποία έχει λάβει άδεια 
από τις αρμόδιες αρχές της εν λόγω χώρας, σύμφωνα με 
το οικείο εθνικό δίκαιο για τη μακροπρόθεσμη αποθήκευ¬ 
ση ή διάθεση κλειστών πηγών, ή εγκατάσταση που έχει 
κατάλληλη άδεια, σύμφωνα με το οικείο εθνικό δίκαιο, 
για την προσωρινή αποθήκευση κλειστών πηγών, 

17) «δεόντως συμπληρωμένη αίτηση», το τυποποιημένο 
έγγραφο που πληροί όλες τις απαιτήσεις που καθορί¬ 
ζονται στο άρθρο 17. 

ΚΕΦΑΛΑΙΟ 2 

ΕΝΔΟΚΟΙΝΟΤΙΚΕΣ ΑΠΟΣΤΟΛΕΣ 
Αρθρο 6 

Αίτηση για άδεια αποστολής 
(Άρθρο 6 της Οδηγίας 2006/117/Ευρατόμ) 

1. Ο κάτοχος, που σχεδιάζει να εκτελέσει από την Ελ¬ 
λάδα ενδοκοινοτική αποστολή ραδιενεργών αποβλήτων 
ή αναλωμένου καυσίμου ή να αναθέσει την εκτέλεση 
μιας τέτοιας αποστολής, υποβάλλει δεόντως συμπλη¬ 
ρωμένη αίτηση για τη χορήγηση άδειας στην Ε.Ε.Α.Ε. 

2. Η αίτηση μπορεί να αφορά περισσότερες της μίας 
αποστολές, εφόσον: 

α) τα ραδιενεργά απόβλητα ή το αναλωμένο καύσιμο 
στα οποία αναφέρεται έχουν, ουσιαστικά, τα ίδια φυσι¬ 
κά, χημικά και ραδιενεργά χαρακτηριστικά, και 

β) οι αποστολές πρόκειται να διενεργηθούν από τον 
ίδιο κάτοχο προς τον ίδιο αποδέκτη και εμπλέκουν τις 
ίδιες αρμόδιες αρχές, και 

γ) όταν οι αποστολές συνεπάγονται διαμετακόμιση 
μέσω τρίτων χωρών, ή διαμετακόμιση αυτή διενεργείται 
μέσω του ίδιου συνοριακού φυλακίου εισόδου ή/και εξό¬ 
δου από την Κοινότητα, και μέσω του ίδιου συνοριακού 
φυλακίου της ή των ενδιαφερομένων τρίτων χωρών, 
εκτός εάν έχει συναφθεί διαφορετική συμφωνία μεταξύ 
των εμπλεκόμενων αρμόδιων αρχών. 

Αρθρο 7 

Διαβίβαση της αίτησης στις αρμόδιες αρχές 
(Αρθρο 7 της Οδηγίας 2006/117/Ευρατόμ) 

1. Η Ε.Ε.Α.Ε., όταν η Ελλάδα είναι η χώρα προέλευ¬ 
σης, διαβιβάζει τη δεόντως συμπληρωμένη αίτηση, που 


προβλέπεται στο άρθρο 6, για συναίνεση στις αρμόδιες 
αρχές του κράτους μέλους προορισμού και των τυχόν 
κρατών μελών διαμετακόμισης. 

2. Η Ε.Ε.Α.Ε. λαμβάνει τα απαιτούμενα μέτρα, προκειμέ- 
νου να διασφαλίζει ότι όλες οι πληροφορίες, οι οποίες 
αφορούν αποστολές που καλύπτονται από το παρόν 
προεδρικό διάταγμα, τυγχάνουν της δέουσας προσο¬ 
χής κατά το χειρισμό τους και ότι προστατεύονται από 
οποιαδήποτε αθέμιτη χρήση. 

Αρθρο 8 

Βεβαίωση παραλαβής και αίτηση πληροφοριών 
(Αρθρο 8 της Οδηγίας 2006/117/Ευρατόμ) 

1. Εντός είκοσι ημερών από την παραλαβή της αίτη¬ 
σης, η Ε.Ε.Α.Ε., όταν η Ελλάδα είναι το κράτος μέλος 
προορισμού ή διαμετακόμισης, ελέγχει αν η αίτηση είναι 
δεόντως συμπληρωμένη, κατά την έννοια της παραγρά¬ 
φου 17 του άρθρου 5. 

2. Εάν η αίτηση είναι δεόντως συμπληρωμένη, η 
Ε.Ε.Α.Ε., όταν η Ελλάδα είναι το κράτος μέλος προορι¬ 
σμού, αποστέλλει βεβαίωση παραλαβής στις αρμόδιες 
αρχές του κράτους μέλους προέλευσης και αντίγραφο 
της στις υπόλοιπες ενδιαφερόμενες αρμόδιες αρχές, το 
αργότερο εντός δέκα ημερών μετά τη λήξη της εικοσα- 
ήμερης προθεσμίας που ορίζεται στην παράγραφο 1. 

3. Εάν η Ε.Ε.Α.Ε., όταν η Ελλάδα είναι ενδιαφερόμενο 
κράτος μέλος, κρίνει ότι η αίτηση δεν είναι δεόντως συ¬ 
μπληρωμένη, ζητεί τις πληροφορίες που ελλείπουν από 
τις αρμόδιες αρχές του κράτους μέλους προέλευσης 
και ενημερώνει σχετικά τις άλλες αρμόδιες αρχές. Το εν 
λόγω αίτημα υποβάλλεται το αργότερο μέχρι τη λήξη 
της προθεσμίας που ορίζεται στην παράγραφο 1. 

Η Ε.Ε.Α.Ε., όταν η Ελλάδα είναι το κράτος μέλος προ¬ 
έλευσης, διαβιβάζει τις ζητηθείσες πληροφορίες στις 
οικείες αρμόδιες αρχές. 

Το αργότερο δέκα ημέρες από την ημέρα παραλα¬ 
βής των πληροφοριών που ελλείπουν και όχι νωρίτερα 
από τη λήξη της εικοσαήμερης προθεσμίας, που ορίζε¬ 
ται στην παράγραφο 1, η Ε.Ε.Α.Ε., όταν η Ελλάδα είναι 
το κράτος μέλος προορισμού, αποστέλλει βεβαίωση 
παραλαβής στις αρμόδιες αρχές του κράτους μέλους 
προέλευσης και αντίγραφο της στις υπόλοιπες ενδια¬ 
φερόμενες αρμόδιες αρχές. 

4. Τα χρονικά διαστήματα που καθορίζονται στις πα¬ 
ραγράφους 1, 2 και 3 για την έκδοση της βεβαίωσης 
παραλαβής είναι δυνατόν να συντμηθούν, εάν η Ε.Ε.Α.Ε., 
όταν η Ελλάδα είναι το κράτος μέλος προορισμού ή 
διαμετακόμισης, κρίνει ότι η αίτηση είναι δεόντως συ¬ 
μπληρωμένη. 

Αρθρο 9 

Συναίνεση και άρνηση 
(Αρθρο 9 της Οδηγίας 2006/117/Ευρατόμ) 

1. Το αργότερο εντός δύο μηνών από την ημερομηνία 
της βεβαίωσης παραλαβής δεόντως συμπληρωμένης 
αίτησης, η Ε.Ε.Α.Ε., εφόσον η Ελλάδα είναι ενδιαφερό¬ 
μενο κράτος μέλος, κοινοποιεί στις αρμόδιες αρχές 
του κράτους μέλους προέλευσης την εκ μέρους της 
συναίνεση ή τους όρους που θεωρεί αναγκαίους για 
την παροχή συναίνεσης, ή την εκ μέρους της άρνηση 
συναίνεσης. 

Ωστόσο η Ε.Ε.Α.Ε., όταν η Ελλάδα είναι κράτος μέλος 
προορισμού ή διαμετακόμισης, μπορεί να ζητεί παρά- 

τάση της προθεσμίας κοινοποίησης της θέσης της, που 
προβλέπεται στο πρώτο εδάφιο, όχι πέραν του ενός 
μηνός. 

2. Εάν, μετά την εκπνοή των προθεσμιών, που προβλέ- 
πονται στην παράγραφο 1, δεν έχει ληφθεί απάντηση 
εκ μέρους της Ε.Ε.Α.Ε., όταν η Ελλάδα είναι κράτος 
μέλος προορισμού ή διαμετακόμισης, θεωρείται ότι η 
Ελλάδα έχει δώσει τη συναίνεση της για την αιτηθείσα 
αποστολή. 

3. Η Ελλάδα αιτιολογεί την άρνηση συναίνεσης ή την 
παροχή συναίνεσης υπό όρους, ως εξής: 

α) ως κράτος μέλος διαμετακόμισης, βάσει της ελλη¬ 
νικής, κοινοτικής ή διεθνούς νομοθεσίας που διέπει τις 
μεταφορές ραδιενεργών υλικών 

β) ως κράτος μέλος προορισμού, βάσει της ισχύου- 
σας νομοθεσίας για τη διαχείριση των ραδιενεργών 
αποβλήτων ή αναλωμένου καυσίμου, ή βάσει της ελλη¬ 
νικής, κοινοτικής ή διεθνούς νομοθεσίας που διέπει τις 
μεταφορές ραδιενεργών υλικών. 

Οι όροι που ενδεχομένως επιβάλλει η Ε.Ε.Α.Ε., όταν η 
Ελλάδα αποτελεί χώρα διαμετακόμισης ή προορισμού, 
δεν επιτρέπεται να είναι αυστηρότεροι των όρων που 
προβλέπονται για παρόμοιες αποστολές στο εσωτερικό 
της Ελλάδας. 

4. Εφόσον η Ελλάδα έχει συναινέσει σε διαμετακόμιση 
για συγκεκριμένη αποστολή, δεν επιτρέπεται να αρνη- 
θεί να συναινέσει σε επαναποστολή στις ακόλουθες 
περιπτώσεις: 

α) όταν η αρχική συναίνεση αφορούσε αποστολή 
υλικού για λόγους επεξεργασίας ή επανεπεξεργασίας, 
εφόσον η επαναποστολή αφορά ραδιενεργά απόβλητα 
ή άλλα προϊόντα ισοδύναμα προς το αρχικό υλικό, ύστε¬ 
ρα από επεξεργασία ή επανεπεξεργασία, και τηρούνται 
όλες οι σχετικές νομοθετικές διατάξεις' 

β) υπό τις συνθήκες που αναφέρονται στο άρθρο 12, 
εφόσον η επαναποστολή διενεργείται υπό τους ίδιους 
όρους και με τις ίδιες προδιαγραφές. 

5. Αδικαιολόγητη καθυστέρηση ή/και έλλειψη συνερ¬ 
γασίας εκ μέρους των αρμόδιων αρχών άλλου κράτους 
μέλους γνωστοποιείται στην Επιτροπή. 

Άρθρο 10 

Χορήγηση άδειας για αποστολές 
(Αρθρο 10 της Οδηγίας 2006/117/Ευρατόμ) 

1. Εάν έχουν χορηγηθεί όλες οι απαιτούμενες συναινέ¬ 
σεις για μια αποστολή, η Ε.Ε.Α.Ε., όταν η Ελλάδα είναι το 
κράτος μέλος προέλευσης, δικαιούται να χορηγεί στον 
κάτοχο άδεια εκτέλεσης της αποστολής και ενημερώνει 
σχετικά τις αρμόδιες αρχές του κράτους μέλους προ¬ 
ορισμού και των τυχόν κρατών μελών ή τρίτων χωρών 
διαμετακόμισης. 

2. Η άδεια που προβλέπεται στην παράγραφο 1 δεν 
επηρεάζει επ’ ουδενί την ευθύνη του κατόχου, των με¬ 
ταφορέων, του κυρίου, του αποδέκτη ή οποιουδήποτε 
άλλου φυσικού ή νομικού προσώπου που εμπλέκεται 
στην αποστολή. 

3. Μία και μόνη άδεια μπορεί να καλύπτει περισ¬ 
σότερες της μίας αποστολές, εφόσον πληρούνται οι 
προϋποθέσεις που ορίζονται στην παράγραφο 2 του 
άρθρου 6. 

4. Κάθε άδεια ισχύει για περίοδο που δεν υπερβαίνει 
τα τρία έτη. Για τον καθορισμό της περιόδου ισχύος, 
συνεκτιμώνται οι όροι της συναίνεσης των κρατών με¬ 
λών προορισμού ή διαμετακόμισης 


Άρθρο 11 

Βεβαίωση παραλαβής της αποστολής 
(Αρθρο 11 της Οδηγίας 2006/117/Ευρατόμ) 

1. Εντός δεκαπέντε ημερών από την παραλαβή, ο απο¬ 
δέκτης αποστέλλει στην Ε.Ε.Α.Ε., όταν η Ελλάδα είναι 
το κράτος μέλος προορισμού, βεβαίωση παραλαβής 
για κάθε αποστολή. 

2. Η Ε.Ε.Α.Ε., όταν η Ελλάδα είναι το κράτος μέλος 
προορισμού, αποστέλλει αντίγραφα της βεβαίωσης πα¬ 
ραλαβής στο κράτος μέλος προέλευσης και σε κάθε 
κράτος μέλος ή τρίτη χώρα διαμετακόμισης. 

3. Η Ε.Ε.Α.Ε., όταν η Ελλάδα είναι το κράτος μέλος 
προέλευσης, αποστέλλει αντίγραφο της βεβαίωσης πα¬ 
ραλαβής στον αρχικό κάτοχο, μετά την παραλαβή της 
από τις αρμόδιες αρχές της χώρας προορισμού. 

Αρθρο 12 

Μη πραγματοποίηση αποστολής 
(Αρθρο 12 της Οδηγίας 2006/117/Ευρατόμ) 

1. Η Ε.Ε.Α.Ε., όταν η Ελλάδα είναι το κράτος μέλος 
προορισμού, προέλευσης ή διαμετακόμισης, μπορεί να 
αποφασίζει να μην επιτρέψει την ολοκλήρωση αποστο¬ 
λής, σε περίπτωση που οι όροι αποστολής, σύμφωνα με 
τις διατάξεις του παρόντος προεδρικού διατάγματος, 
παύσουν να πληρούνται ή δεν είναι σύμφωνοι με τις 
άδειες ή τις συναινέσεις που έχουν χορηγηθεί σύμφωνα 
με το παρόν προεδρικό διάταγμα. Όταν η Ε.Ε.Α.Ε. λάβει 
τέτοια απόφαση, ενημερώνει αμέσως σχετικά τις αρμό¬ 
διες αρχές των άλλων κρατών μελών που εμπλέκονται 
στην αποστολή. 

2. Σε περίπτωση που δεν είναι δυνατή η ολοκλήρω¬ 
ση αποστολής ή δεν πληρούνται οι όροι αποστολής 
σύμφωνα με τις διατάξεις του παρόντος προεδρικού 
διατάγματος, η Ε.Ε.Α.Ε., όταν η Ελλάδα είναι το κράτος 
μέλος προέλευσης, εξασφαλίζει ότι τα συγκεκριμένα 
ραδιενεργά απόβλητα ή το αναλωμένο καύσιμο επι- 
στρέφονται στον κάτοχο τους, εκτός αν υπάρχει δυ¬ 
νατότητα εναλλακτικής ασφαλούς ρύθμισης. Η Ε.Ε.Α.Ε. 
εξασφαλίζει ότι το πρόσωπο που είναι υπεήθυνο για 
την αποστολή λαμβάνει, εφόσον χρειάζεται, διορθωτικά 
μέτρα ασφάλειας. 

3. Στις περιπτώσεις που δεν είναι δυνατή ή επιτρεπτή 
η ολοκλήρωση της αποστολής, οι προκύπτουσες δαπά¬ 
νες βαρύνουν τον κάτοχο. 

ΚΕΦΑΛΑΙΟ 3 

ΕΞΩΚΟΙΝΟΤΙΚΕΣ ΑΠΟΣΤΟΛΕΣ 
Αρθρο 13 

Εισαγωγές στην Κοινότητα 
(Άρθρο 13 της Οδηγίας 2006/117/Ευρατόμ) 

1. Όταν προβλέπεται η είσοδος στην Κοινότητα ρα¬ 
διενεργών αποβλήτων ή αναλωμένων καυσίμων, που 
εμπίπτουν στο πεδίο εφαρμογής του παρόντος προε¬ 
δρικού διατάγματος και προέρχονται από τρίτη χώρα, 
η δε χώρα προορισμού είναι η Ελλάδα, ο αποδέκτης 
υποβάλλει αίτηση αδειοδότησης στην Ε.Ε.Α.Ε. Η υπο¬ 
βαλλόμενη αίτηση μπορεί να αφορά περισσότερες της 
μίας αποστολές, εφόσον πληρούνται οι προϋποθέσεις 
που ορίζονται στο στην παράγραφο 2 του άρθρου 6. 

Στην αίτηση περιλαμβάνονται στοιχεία που αποδει- 
κνύουν ότι ο αποδέκτης έχει συνάψει με τον εγκατεστη¬ 
μένο στην τρίτη χώρα κάτοχο συμφωνία, η οποία έχει 

γίνει δεκτή από τις αρμόδιες αρχές της συγκεκριμένης 
τρίτης χώρας και η οποία προβλέπει υποχρέωση του 
κατόχου να πάρει πίσω τα ραδιενεργά απόβλητα ή το 
αναλωμένο καύσιμο, σε περίπτωση που η αποστολή 
δεν είναι δυνατόν να ολοκληρωθεί σύμφωνα με τις δι¬ 
ατάξεις του παρόντος προεδρικού διατάγματος, όπως 
προβλέπεται στην παράγραφο 5. 

2. Η Ε.Ε.Α.Ε., όταν η Ελλάδα είναι το κράτος μέλος 
προορισμού, διαβιβάζει την αίτηση που προβλέπεται 
στην παράγραφο 1, για συναίνεση, στις αρμόδιες αρχές 
των τυχόν κρατών μελών διαμετακόμισης. 

Στην περίπτωση αυτή εφαρμόζονται τα άρθρα 8 και 9. 

3. Εάν έχουν χορηγηθεί όλες οι απαιτούμενες συναινέ¬ 
σεις για την αποστολή, η Ε.Ε.Α.Ε., όταν η Ελλάδα είναι το 
κράτος μέλος προορισμού, δικαιούται να χορηγεί στον 
αποδέκτη άδεια εκτέλεσης της αποστολής και ενημε¬ 
ρώνει σχετικά τις αρμόδιες αρχές κάθε κράτους μέλους 
ή τρίτης χώρας προέλευσης ή διαμετακόμισης. 

Στην περίπτωση αυτή εφαρμόζονται οι παράγραφοι 
2, 3 και 4 του άρθρου 10. 

4. Εντός δεκαπέντε ημερών από την παραλαβή της 
αποστολής, ο αποδέκτης αποστέλλει στην Ε.Ε.Α.Ε., εφό¬ 
σον η Ελλάδα είναι το κράτος μέλος προορισμού, βεβαί¬ 
ωση παραλαβής κάθε αποστολής. Η Ε.Ε.Α.Ε. αποστέλλει 
αντίγραφα της βεβαίωσης στη χώρα προέλευσης και στα 
τυχόν κράτη μέλη ή τρίτες χώρες διαμετακόμισης. 

5. Η Ε.Ε.Α.Ε., εφόσον η Ελλάδα αποτελεί το κράτος 
μέλος προορισμού ή διαμετακόμισης, μπορεί να αποφα¬ 
σίσει να μην επιτρέψει την ολοκλήρωση της αποστολής, 
σε περίπτωση που οι όροι αποστολής, σύμφωνα με 
τις διατάξεις του παρόντος προεδρικού διατάγματος, 
παύσουν να πληρούνται ή δεν είναι σύμφωνοι με τις 
άδειες ή τις συναινέσεις, που έχουν χορηγηθεί σύμφω¬ 
να με το παρόν προεδρικό διάταγμα. Όταν η Ε.Ε.Α.Ε. 
λαμβάνει τέτοια απόφαση, ενημερώνει αμέσως σχετικά 
τις αρμόδιες αρχές της χώρας προέλευσης. 

6. Στις περιπτώσεις που δεν είναι δυνατή ή επιτρεπτή 
η ολοκλήρωση της αποστολής, οι προκύπτουσες δαπά¬ 
νες βαρύνουν τον αποδέκτη. 

Άρθρο 14 

Διαμετακόμιση μέσω της Κοινότητας 
(Άρθρο 14 της Οδηγίας 2006/117/Ευρατόμ) 

1. Όταν προβλέπεται η είσοδος στην Ελλάδα ραδι¬ 
ενεργών αποβλήτων ή αναλωμένου καυσίμου, προερ¬ 
χόμενων από τρίτη χώρα και η χώρα προορισμού δεν 
είναι κράτος μέλος, το φυσικό ή νομικό πρόσωπο που 
έχει την ευθύνη διαχείρισης της αποστολής στην Ελ¬ 
λάδα, από τελωνειακό φυλάκιο της οποίας πρόκειται 
να εισέλθουν αρχικά τα ραδιενεργά απόβλητα ή το 
αναλωμένο καύσιμο στην Κοινότητα («πρώτο κράτος 
μέλος διαμετακόμισης»), υποβάλλει αίτηση άδειας στην 
Ε.Ε.Α.Ε. Η υποβαλλόμενη αίτηση μπορεί να αφορά πε¬ 
ρισσότερες της μίας αποστολές, εφόσον πληρούνται 
οι προϋποθέσεις που ορίζονται στην παράγραφο 2 του 
άρθρου 6. 


Στην αίτηση περιλαμβάνονται στοιχεία που αποδει- 
κνύουν ότι ο εγκατεστημένος σε τρίτη χώρα αποδέ¬ 
κτης έχει συνάψει με τον εγκατεστημένο σε τρίτη χώρα 
κάτοχο συμφωνία, η οποία έχει γίνει δεκτή από τις 
αρμόδιες αρχές της τρίτης χώρας και η οποία προ¬ 
βλέπει την υποχρέωση του κατόχου να πάρει πίσω τα 
ραδιενεργά απόβλητα ή το αναλωμένο καύσιμο, σε πε¬ 
ρίπτωση που η ολοκλήρωση της αποστολής δεν είναι 
δυνατόν να επιτευχθεί, σύμφωνα με τις διατάξεις του 
παρόντος προεδρικού διατάγματος, όπως προβλέπεται 
στην παράγραφο 5. 

2. Η Ε.Ε.Α.Ε., εφόσον η Ελλάδα είναι το πρώτο κρά¬ 
τος μέλος διαμετακόμισης, διαβιβάζει την αίτηση που 
προβλέπεται στην παράγραφο 1, για συναίνεση, στις 
αρμόδιες αρχές των τυχόν άλλων κρατών μελών δια¬ 
μετακόμισης. 

Στην περίπτωση αυτή εφαρμόζονται τα άρθρα 8 και 9. 

3. Εάν έχουν χορηγηθεί όλες οι απαιτούμενες συ¬ 
ναινέσεις για την αποστολή, η Ε.Ε.Α.Ε., εφόσον η Ελ¬ 
λάδα είναι το πρώτο κράτος μέλος διαμετακόμισης, 
δικαιούται να χορηγεί στον υπεύθυνο που προβλέπεται 
στην παράγραφο 1 άδεια εκτέλεσης της αποστολής 
και ενημερώνει σχετικά τις αρμόδιες αρχές κάθε άλ¬ 
λου κράτους μέλους ή τρίτης χώρας διαμετακόμισης 
ή προέλευσης. 

Στην περίπτωση αυτή εφαρμόζονται οι παράγραφοι 
2, 3 και 4 του άρθρου 10. 

4. Ο υπεύθυνος που προβλέπεται στην παράγραφο 1 
γνωστοποιεί στην Ε.Ε.Α.Ε., εφόσον η Ελλάδα είναι το 
πρώτο κράτος μέλος διαμετακόμισης, ότι τα ραδιενερ¬ 
γά απόβλητα ή το αναλωμένο καύσιμο έφθασαν στον 
προορισμό τους στην τρίτη χώρα, εντός δεκαπέντε 
ημερών από την ημερομηνία άφιξης και υποδεικνύει το 
τελευταίο τελωνειακό φυλάκιο της Κοινότητας, από το 
οποίο διήλθε το αποσταλέν φορτίο. 

Η γνωστοποίηση αυτή συνοδεύεται από δήλωση ή 
βεβαίωση του αποδέκτη, σύμφωνα με την οποία τα ρα¬ 
διενεργά απόβλητα ή το αναλωμένο καύσιμο έφθασαν 
στον προορισμό τους και στην οποία υποδεικνύεται το 
τελωνειακό φυλάκιο εισόδου στην τρίτη χώρα. 

5. Η Ε.Ε.Α.Ε., εφόσον η Ελλάδα είναι κράτος μέλος 
διαμετακόμισης, μπορεί να αποφασίζει να μην επιτρέψει 
την ολοκλήρωση της αποστολής, σε περίπτωση που οι 
όροι αποστολής, σύμφωνα με τις διατάξεις του παρό¬ 
ντος προεδρικού διατάγματος, παύσουν να πληρούνται 
ή δεν είναι σύμφωνοι με τις άδειες ή συναινέσεις που 
έχουν χορηγηθεί κατ’ εφαρμογή του παρόντος προεδρι¬ 
κού διατάγματος. Η Ε.Ε.Α.Ε., εφόσον λάβει τέτοια από¬ 
φαση, ενημερώνει αμέσως σχετικά τις αρμόδιες αρχές 
της χώρας προέλευσης. Στις περιπτώσεις που δεν είναι 
δυνατή ή επιτρεπτή η ολοκλήρωση της αποστολής, οι 
προκύπτουσες δαπάνες βαρύνουν τον υπεύθυνο που 
προβλέπεται στην παράγραφο 1. 

Αρθρο 15 

Εξαγωγές εκτός της Κοινότητας 
(Άρθρο 15 της Οδηγίας 2006/117/Ευρατόμ) 

1. Όταν προβλέπεται η εξαγωγή ραδιενεργών αποβλή¬ 
των ή αναλωμένου καυσίμου από την Κοινότητα προς 
τρίτη χώρα, ο κάτοχος υποβάλλει στην Ε.ΕΑ.Ε., όταν η 
Ελλάδα είναι το κράτος μέλος προέλευσης, αίτηση για 
τη χορήγηση άδειας. Η υποβαλλόμενη αίτηση, μπορεί 
να αφορά περισσότερες της μίας αποστολές, εφόσον 
πληρούνται οι προϋποθέσεις που ορίζονται στην παρά¬ 
γραφο 2 του άρθρου 6. 

2. Η Ε.Ε.Α.Ε., όταν η Ελλάδα είναι το κράτος μέλος 
προέλευσης,: 

α) ενημερώνει τις αρμόδιες αρχές της χώρας προορι¬ 
σμού πριν από την εκτέλεση της αποστολής και ζητεί 
τη συναίνεση τους 1 

β) αποστέλλει την αίτηση που αναφέρεται στην πα¬ 
ράγραφο 1, για συναίνεση, στις αρμόδιες αρχές των 
τυχόν κρατών μελών διαμετακόμισης. 

Στην περίπτωση αυτή εφαρμόζεται το άρθρο 8. 

3. Εάν έχουν χορηγηθεί όλες οι απαιτούμενες συναι¬ 
νέσεις για την αποστολή, η Ε.Ε.Α.Ε., όταν η Ελλάδα είναι 
το κράτος μέλος προέλευσης, δικαιούται να χορηγεί 
στον κάτοχο άδεια εκτέλεσης της αποστολής και ενη¬ 
μερώνει σχετικά τις αρμόδιες αρχές της τρίτης χώρας 
προορισμού και κάθε κράτους μέλους ή τρίτης χώρας 
διαμετακόμισης. 

Στην περίπτωση αυτή εφαρμόζονται οι παράγραφοι 
2, 3 και 4 του άρθρου 10. 

4. Εντός δεκαπέντε ημερών από την ημερομηνία άφι¬ 
ξης, ο κάτοχος γνωστοποιεί στην Ε.Ε.Α.Ε., όταν η Ελλάδα 
είναι το κράτος μέλος προέλευσης, ότι τα ραδιενερ¬ 
γά απόβλητα ή το αναλωμένο καύσιμο έφθασαν στον 
προορισμό τους στην τρίτη χώρα και υποδεικνύει το 
τελευταίο τελωνειακό φυλάκιο της Κοινότητας από το 
οποίο διήλθε το αποσταλέν φορτίο. 

Η γνωστοποίηση αυτή συνοδεύεται από δήλωση ή 
βεβαίωση του αποδέκτη, σύμφωνα με την οποία, τα ρα¬ 
διενεργά απόβλητα ή το αναλωμένο καύσιμο έφθασαν 
στον προορισμό τους και στην οποία υποδεικνύεται το 
τελωνειακό φυλάκιο εισόδου στην τρίτη χώρα. 

5. Η Ε.Ε.Α.Ε., όταν η Ελλάδα είναι το κράτος μέλος 
προέλευσης ή διαμετακόμισης, μπορεί να αποφασίζει 
να μην επιτρέψει την ολοκλήρωση της αποστολής, σε 
περίπτωση που οι όροι αποστολής, σύμφωνα με τις 
διατάξεις του παρόντος προεδρικού διατάγματος, παύ- 
σουν να πληρούνται ή δεν είναι σύμφωνοι με τις άδειες 
ή συναινέσεις, που έχουν χορηγηθεί, κατ’ εφαρμογή του 
παρόντος προεδρικού διατάγματος. Η Ε.Ε.Α.Ε., όταν η 
Ελλάδα είναι το κράτος μέλος διαμετακόμισης, εφόσον 
λαμβάνει τέτοια απόφαση, ενημερώνει αμέσως σχετικά 
τις αρμόδιες αρχές του κράτους μέλους προέλευσης. 

Στην περίπτωση αυτή εφαρμόζονται οι παράγραφοι 
2 και 3 του άρθρου 12. 

Αρθρο 16 

Απαγορευμένες εξαγωγές 
(Αρθρο 16 της Οδηγίας 2006/117/Ευρατόμ) 

1. Η Ε.Ε.Α.Ε. δεν χορηγεί άδεια για τις αποστολές: 

α) προς τόπο προορισμού νοτίως των 60° νότιου γε¬ 
ωγραφικού πλάτους, ή 

β) προς κράτος, μέρος της συμφωνίας εταιρικής σχέ¬ 
σης μεταξύ των μελών της ομάδας των κρατών της 


Αφρικής, της Καράίβικής και του Ειρηνικού, αφενός, και 
της Ευρωπαϊκής Κοινότητας και των κρατών μελών της, 
αφετέρου (συμφωνία ΑΚΕ-ΕΚ του Κοτονού), το οποίο 
δεν είναι κράτος μέλος, με την επιφύλαξη των διατά¬ 
ξεων του άρθρου 2, ή 

γ) προς τρίτη χώρα, η οποία, κατά την κρίση της 
Ε.Ε.Α.Ε., όταν η Ελλάδα είναι το κράτος μέλος προέλευ¬ 
σης, που διαμορφώνεται σύμφωνα με τα κριτήρια που 
προβλέπονται στην παράγραφο 2 του παρόντος άρ¬ 
θρου, δεν έχει τη διοικητική και τεχνική ικανότητα ούτε 
τη ρυθμιστική δομή, για να διαχειριστεί με ασφάλεια τα 
ραδιενεργά απόβλητα ή το αναλωμένο καύσιμο, όπως 
προβλέπεται στην κοινή σύμβαση. Η Ε.Ε.Α.Ε. διαμορ¬ 
φώνει την κρίση της, αφού λάβει δεόντως υπόψη κάθε 
σχετική πληροφορία που της παρέχουν άλλα κράτη 
Μέλη. Στο πλαίσιο αυτό, η Ε.Ε.Α.Ε. ενημερώνει σε ετήσια 
βάση την Επιτροπή της Ευρωπάίκής'Ενωσης, καθώς και 
τη συμβουλευτική επιτροπή του άρθρου 21 της οδηγίας 
2006/117/Ευρατόμ. 

2. Η Ε.Ε.Α.Ε., κατά τη διαμόρφωση της κρίσης της, 
για το εάν και κατά πόσον πληρούνται οι απαιτήσεις 
που αφορούν τις εξαγωγές, λαμβάνει δεόντως υπόψη 
τα κριτήρια που καθορίζει η Επιτροπή της Ευρωπαϊκής 
Ένωσης, με τη διαδικασία του άρθρου 21 της οδηγίας 
2006/117/Ευρατόμ, τα οποία στηρίζονται, μεταξύ άλλων, 
στα σχετικά πρότυπα ασφαλείας του Διεθνούς Οργα¬ 
νισμού Ατομικής Ενέργειας (Δ.Ο.Α.Ε.). 

ΚΕΦΑΛΑΙΟ 4 
ΓΕΝΙΚΕΣ ΔΙΑΤΑΞΕΙΣ 

Άρθρο 17 

Χρήση τυποποιημένου εγγράφου 
(Αρθρο 17 της Οδηγίας 2006/117/Ευρατόμ) 

1. Για όλες τις αποστολές, που εμπίπτουν στο πεδίο 
εφαρμογής του παρόντος προεδρικού διατάγματος, 
χρησιμοποιείται το τυποποιημένο έγγραφο, που προ- 
βλέπεται στο άρθρο 17 της Οδηγίας 2006/117/Ευρατόμ, 
το οποίο αναρτάται στο δικτυακό τόπο της Ε.Ε.Α.Ε. 

2. Η αίτηση άδειας, καθώς και τα τυχόν συνοδευτικά 
έγγραφα και πληροφορίες, που προβλέπονται στα άρ¬ 
θρα 10, 13, 14 και 15, όταν υποβάλλονται στην Ε.Ε.Α.Ε., 
συντάσσονται στην ελληνική ή στην αγγλική γλώσσα, 
σύμφωνα με το παρόν προεδρικό διάταγμα. 

Ο κάτοχος υποβάλλει στην Ε.Ε.Α.Ε., όταν η Ελλάδα 
είνα χώρα προορισμού ή διαμετακόμισης, επικυρωμένη 
μετάφραση στην ελληνική ή στην αγγλική γλώσσα. 

3. Οι τυχόν πρόσθετες απαιτήσεις, για τη χορήγηση 
άδειας εκτέλεσης αποστολής επισυνάπτονται στο τυ¬ 
ποποιημένο έγγραφο. 

4. Με την επιφύλαξη των τυχόν πρόσθετων συνο¬ 
δευτικών εγγράφων, που προβλέπονται από άλλες 
συναφείς διατάξεις, το συμπληρωμένο τυποποιημένο 
έγγραφο που πιστοποιεί τη δέουσα ολοκλήρωση της 
διαδικασίας αδειοδότησης, συνοδεύει κάθε αποστολή, 
η οποία εμπίπτει στο πεδίο εφαρμογής του παρόντος 
προεδρικού διατάγματος, ακόμη και στις περιπτώσεις 
κατά τις οποίες η άδεια, αν και αφορά περισσότερες 
της μίας αποστολές, ενσωματώνεται σε ένα και μόνο 
έγγραφο. 

5. Τα έγγραφα αυτά τίθενται στη διάθεση των αρμό¬ 
διων αρχών των χωρών προέλευσης, προορισμού και 
διαμετακόμισης. 

Άρθρο 18 
Αρμόδια αρχή 

(Άρθρο 18 της Οδηγίας 2006/117/Ευρατόμ) 

1. Η Ε.Ε.Α.Ε., είναι η αρμόδια αρχή για την εφαρμογή 
των διατάξεων του παρόντος προεδρικού διατάγμα¬ 
τος. 

2. Η Ε.Ε.Α.Ε., διαβιβάζει κάθε πληροφορία που απαι¬ 
τείται, για την ταχεία επικοινωνία με την Επιτροπή και 
την ενημερώνει τακτικά για τις τυχόν μεταβολές των 
δεδομένων αυτών. 

Άρθρο 19 

Διαβίβαση 

(Άρθρο 19 της Οδηγίας 2006/117/Ευρατόμ) 

1. Με σκοπό την ασφαλή και αποτελεσματική διαβί¬ 
βαση των εγγράφων και πληροφοριών που απαιτού¬ 
νται βάσει των διατάξεων του παρόντος προεδρικού 
διατάγματος, η Ε.Ε.Α.Ε., λαμβάνει υπόψη τις συστάσεις 
που εκδίδει η Επιτροπή της Ευρωπαϊκής Ένωσης , σύμ¬ 
φωνα με την παράγραφο 1 του άρθρου 19 της Οδηγίας 
2006/117/Ευρατόμ. 

2. Η Ε.Ε.Α.Ε. υποβάλλει στην Επιτροπή της Ευρωπαϊκής 
Ένωσης όλες τις πληροφορίες που απαιτούνται για τη 
δημιουργία και συντήρηση της πλατφόρμας ηλεκτρο¬ 
νικής επικοινωνίας, που προβλέπεται στην παράγραφο 
2 του άρθρου 19 της Οδηγίας 2006/117/Ευρατόμ. 

Άρθρο 20 
Τακτικές εκθέσεις 

(Άρθρο 20 της Οδηγίας 2006/117/Ευρατόμ) 

Έως τις 25 Δεκεμβρίου 2011 και, στη συνέχεια, ανά 
τριετία, η Ε.Ε.Α.Ε., υποβάλλει στην Επιτροπή της Ευρω- 
παϊκήςΈνωσης εκθέσεις σχετικά με την εφαρμογή του 
παρόντος προεδρικού διατάγματος, δίδοντας ιδιαίτερη 
προσοχή στην εφαρμογή του άρθρου 4. 

Άρθρο 21 

Συμβουλευτική επιτροπή 

(Άρθρο 21 της Οδηγίας 2006/117/Ευρατόμ) 

Με απόφαση του Υπουργού Παιδείας, Δια Βίου Μάθη¬ 
σης και Θρησκευμάτων, ύστερα από γνώμη της Ε.Ε.Α.Ε., 
ορίζεται ο αντιπρόσωπος της Ελλάδας στην επιτροπή 
συμβουλευτικού χαρακτήρα, που προβλέπεται στο άρ¬ 
θρο 21 της Οδηγίας 2006/117/Ευρατόμ. 

Άρθρο 22 

Μεταβατικές Διατάξεις 

(Άρθρο 24 της Οδηγίας 2006/117/Ευρατόμ) 

1. Για τις αιτήσεις άδειας, που έχουν δεόντως εγκρι- 
θεί από τις αρμόδιες αρχές της χώρας ή του κράτους 
μέλους προέλευσης ή υποβληθεί στις εν λόγω αρχές 
πριν από τις 25 Δεκεμβρίου 2008, εφαρμόζεται η Οδη¬ 
γία 92/3/Ευρατόμ σε όλες τις εργασίες αποστολής που 
καλύπτει η αντίστοιχη άδεια. 

2. Κατά τη λήψη αποφάσεως για τις αιτήσεις αδείας 
που έχουν υποβληθεί πριν από τις 25 Δεκεμβρίου 2008 


και αφορούν περισσότερες της μίας αποστολές ραδι¬ 
ενεργών αποβλήτων ή αναλωμένου καυσίμου σε τρίτη 
χώρα προσδιορισμού, το κράτος μέλος προέλευσης συ- 
νεκτιμά όλους τους σχετικούς παράγοντες και ιδίως: 

α) το προβλεπόμενο χρονοδιάγραμμα πραγματοποί¬ 
ησης όλων των αποστολών που καλύπτονται από την 
ίδια αίτηση' 

β) την αιτιολόγηση υπαγωγής όλων των αποστολών 
στην ίδια αίτηση' 

γ) τη σκοπιμότητα χορήγησης αδείας για αριθμό απο¬ 
στολών που είναι μικρότερος από αυτόν που καλύπτεται 
από την αίτηση. 

Άρθρο 23 
Τελικές διατάξεις 

(Άρθρο 23 της Οδηγίας 2006/117/Ευρατόμ) 

Από την έναρξη ισχύος του παρόντος και υπό την 
επιφύλαξη των διατάξεων των άρθρων 22 και 25 καταρ- 
γούνται οι διατάξεις του Π.Δ. 22/1997 (ΦΕΚ 20 Α'). Όπου 
στην κείμενη νομοθεσία αναφέρεται το Π.Δ. 22/1997, 
νοείται το παρόν. 

Άρθρο 24 
Ποινές 

Η εκ προθέσεως παράβαση των διατάξεων του παρό¬ 
ντος διατάγματος, επισύρει τις ποινές που αναφέρονται 
στις διατάξεις του άρθρου 458 του Ποινικού Κώδικα. 

Άρθρο 25 
Έναρξη ισχύος 

Οι διατάξεις του παρόντος προεδρικού διατάγματος 
ισχύουν από την δημοσίευσή του στην Εφημερίδα της 
Κυβερνήσεως, πλην εκείνων στις οποίες δίνεται ανα¬ 
δρομική ισχύς. 

Στην Υπουργό Παιδείας, Δια Βίου Μάθησης και Θρη¬ 
σκευμάτων αναθέτουμε τη δημοσίευση και εκτέλεση 
του παρόντος Προεδρικού Διατάγματος. 

Αευκάδα, 19 Αυγούστου 2010 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 


ΟΙ ΥΠΟΥΡΓΟΙ 

ΟΙΚΟΝΟΜΙΑΣ, ΑΝΤΑΓΩΝΙΣΤΙΚΟΤΗΤΑΣ 
ΟΙΚΟΝΟΜΙΚΩΝ ΚΑΙ ΝΑΥΤΙΛΙΑΣ 

ΓΕΩΡΓΙΟΣ ΠΑΠΑΚΩΝΣΤΑΝΤΙΝΟΥ ΛΟΥΚΙΑ-ΤΑΡΣΙΤΣΑ ΚΑΤΣΕΛΗ 


ΠΕΡΙΒΑΛΛΟΝΤΟΣ, ΕΝΕΡΓΕΙΑΣ 
ΚΑΙ ΚΛΙΜΑΤΙΚΗΣ ΑΛΛΑΓΗΣ 

ΚΩΝΣΤΑΝΤΙΝΑ ΜΠΙΡΜΠΙΛΗ 

ΥΠΟΔΟΜΩΝ, ΜΕΤΑΦΟΡΩΝ 
ΚΑΙ ΔΙΚΤΥΩΝ 

ΔΗΜΗΤΡΙΟΣ ΡΕΠΠΑΣ 


ΠΑΙΔΕΙΑΣ, ΔΙΑ ΒΙΟΥ ΜΑΘΗΣΗΣ 
ΚΑΙ ΘΡΗΣΚΕΥΜΑΤΩΝ 

ΑΝΝΑ ΔΙΑΜΑΝΤΟΠΟΥΛΟΥ 

ΥΓΕΙΑΣ ΚΑΙ ΚΟΙΝΩΝΙΚΗΣ 
ΑΛΛΗΛΕΓΓΥΗΣ 


ΜΑΡΙΑ-ΕΛΙΖΑ ΞΕΝΟΓΙΑΝΝΑΚΟΠΟΥΛΟΥ 

ΕΘΝΙΚΟ ΤΥΠΟΓΡΑΦΕΙΟ 

ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΠΕΡΙΦΕΡΕΙΑΚΑ ΓΡΑΦΕΙΑ ΠΩΛΗΣΗΣ Φ.Ε.Κ. 1 

ΘΕΣΣΑΛΟΝΙΚΗ - Βασ. Όλγας 227 

23104 23956 

ΚΟΜΟΤΗΝΗ - Δημοκρατίας 1 

25310 22858 

ΠΕΙΡΑΙΑΣ - Ευρυπίδου 63 

210 4135228 

ΛΑΡΙΣΑ - Διοικητήριο 

2413 506449 

ΠΑΤΡΑ - Πανεπιστημίου 254 -Κτήριο Β 

2613 613428 

ΗΡΑΚΛΕΙΟ - Πεδιάδος 2 

2810 300781 

ΙΩΑΝΝΙΝΑ - Διοικητήριο 

26510 87215 

ΜΥΤΙΛΗΝΗ - Πλ. Κωνσταντινουπόλεως 1 

2251 352100 


ΤΙΜΗ ΠΩΛΗΣΗΣ ΦΥΛΛΩΝ ΤΗΣ ΕΦΗΜΕΡΙΔΟΣ ΤΗΣ ΚΥΒΕΡΝΗΣΕΩΣ 


Σε έντυπη μορφή: 

• Για τα Φ.Ε.Κ. από 1 έως 16 σελίδες σε 1 € προσαυξανόμενη κατά 0,20 € για κάθε επιπλέον οκτασέλιδο ή μέρος αυτού. 

• Για τα φωτοαντίγραφα Φ.Ε.Κ. σε 0,15 € ανά σελίδα. 

Σε μορφή ΡνΡ/ΟΡ: 



Τεύχος 

Ετήσια έκδοση 

Τριμηνιαία έκδοση 

Μηνιαία έκδοση 

Α' 

150 € 

40 € 

15 € 

Β' 

300 € 

80 € 

30 € 

Γ 

50 € 

- 

- 

Υ.Ο.Δ.Δ. 

50 € 

- 

- 

Δ' 

110 € 

30 € 

- 


• Η τιμή πώλησης μεμονωμένων Φ.Ε.Κ. σε μορφή σά-Γοπι από εκείνα που διατίθενται σε ψηφιακή μορφή και μέχρι 100 σελίδες, σε 5 € προσαυξανόμενη κατά 1 € ανά 50 σελίδες. 

• Η τιμή πώλησης σε μορφή σά-ΐΌΐτι/άνά, δημοσιευμάτων μιας εταιρείας στο τεύχος Α.Ε.-Ε.Π.Ε. και Γ.Ε.ΜΗ. σε 5 € ανά έτος. 

ΠΑΡΑΓΓΕΛΙΑ ΚΑΙ ΑΠΟΣΤΟΛΗ Φ.Ε.Κ.: Τηλεφωνικά: 210 4071010 - ίαχ: 210 4071011 - ίηίθΓΠβΙ: Γι 11:ρ://νννννν.βί. 9 γ 


ΕΤΗΣΙΕΣ ΣΥΝΔΡΟΜΕΣ Φ.Ε.Κ. 


Τεύχος 

Έντυπη μορφή 

Α.Ε.Δ. 

10 € 

Α.Ε.-Ε.Π.Ε. και Γ.Ε.Μ.Η. 

2.250 € 

Δ.Δ.Σ. 

225 € 

Α.Σ.Ε.Π. 

70 € 

Ε.Β.Ι. 

65 € 




Τεύχος 

Έντυπη μορφή 

Α' 

225 € 

Β' 

320 € 

Γ' 

65 € 

Υ.Ο.Δ.Δ. 

65 € 

Δ' 

160 € 

Α.Α.Π. 

160 € 


• Το τεύχος Α.Σ.Ε.Π. (έντυπη μορφή) θα αποστέλλεται σε συνδρομητές ταχυδρομικά, με την επιβάρυνση των 70 €, ποσό το οποίο αφορά τα 
ταχυδρομικά έξοδα.. 


• Η καταβολή γίνεται σε όλες τις Δημόσιες Οικονομικές Υπηρεσίες (Δ.Ο.Υ.). Το πρωτότυπο διπλότυπο (έγγραφο αριθμ. πρωτ. 9067/28.2.2005 2η 
Υπηρεσία Επιτρόπου Ελεγκτικού Συνεδρίου) με φροντίδα των ενδιαφερομένων, πρέπει να αποστέλλεται ή να κατατίθεται στο Εθνικό Τυπογρα¬ 
φείο (Καποδιοτρίου 34, Τ.Κ. 104 32 Αθήνα). 

• Σημειώνεται ότι φωτοαντίγραφα διπλοτύπων, ταχυδρομικές Επιταγές για την εξόφληση της συνδρομής, δεν γίνονται δεκτά και θα 
επιστρέφονται. 

• Οι οργανισμοί τοπικής αυτοδιοίκησης, τα νομικά πρόσωπα δημοσίου δικαίου, τα μέλη της Ένωσης Ιδιοκτητών Ημερησίου Τύπου Αθηνών και Επαρχί¬ 
ας, οι τηλεοπτικοί και ραδιοφωνικοί σταθμοί, η Ε.Σ.Η.Ε.Α, τα τριτοβάθμια συνδικαλιστικά Όργανα και οι τριτοβάθμιες επαγγελματικές ενώσεις δικαι¬ 
ούνται έκπτωσης πενήντα τοις εκατό (50%) επί της ετήσιας ταχυδρομικής συνδρομής. 

• Το ποσό υπέρ ΤΑ.Π.Ε.Τ. [5% επί του ποσού συνδρομής (τρέχον έτος + παλαιότητα)], καταβάλλεται ολόκληρο (Κ.Α.Ε. 3512) και υπολογίζεται 
πριν την έκπτωση. 

• Στην Ταχυδρομική συνδρομή του τεύχους Α.Σ.Ε.Π. δεν γίνεται έκπτωση. 


Πληροφορίες για δημοσιεύματα που καταχωρούνται στα Φ.Ε.Κ. στο τηλ.: 210 5279000. 

Φωτοαντίγραφα παλαιών Φ.Ε.Κ.: Μάρνη 8, τηλ.: 210 8220885, 210 8222924, 210 5279050. 

Τα φύλλα όλων των τευχών της Εφημερίδας της Κυβερνήσεως διατίθενται δωρεάν σε ηλεκτρονική μορφή στην 

ιστοσελίδα του Εθνικού Τυπογραφείου (\λ/\λ/\λ/.θ1.9γ) 


ΟΙ ΥΠΗΡΕΣΙΕΣ ΕΞΥΠΗΡΕΤΗΣΗΣ ΠΟΛΙΤΩΝ ΛΕΙΤΟΥΡΓΟΥΝ ΚΑΘΗΜΕΡΙΝΑ ΑΠΟ 08:00 ΜΕΧΡΙ 13:00 



ΑΠΟ ΤΟ ΕΘΝΙΚΟ ΤΥΠΟΓΡΑΦΕΙΟ 

ΚΑΠΟΔΙΣΤΡΙΟΥ 34 * ΑΘΗΝΑ 104 32 * ΤΗΛ. 210 52 79 000 * ΡΑΧ 210 52 21 004 
ΗΛΕΚΤΡΟΝΙΚΗ ΔΙΕΥΘΥΝΣΗ: Ριΐίρ://νννννν·θΐ.(]Γ - ί-πΐίΙΙ: νν6ίπη35ί6Γ.8ί@6ΐ.<ιι· 











